Påskesnacks for mennesker kan være livsfarlig for hunder. Særlig en type godteri er skummelt.
Påsken kan bli skjebnesvanger for hunder som finner fristelser flytende rundt i hus og hytte. Hunden kaster opp. Så kommer diareen. Hva i all verden har familiens kjæledegge fått i seg? Og er det farlig? De fleste hundeeiere vet godt at sjokolade, det skal hunden ikke ha. Men i påsken er det ikke alltid like greit å ha overblikk. Ofte er det folksomt i hus og hytte, med godteri både her og der. For hunder er mange av godsakene ren gift. Trude Mostue har vært veterinær i 25 år, de siste fem som sjefveterinær i en telemedisinsk veterinærtjeneste. – Det ga en fantastisk mulighet til å observere akutt syke dyr over videokonsultasjoner, sier hun. De siste påskene har hun tatt imot telefoner fra dyreeiere som har ringt inn for å få hjelp med akutte hendelser.  Høysesong for forgiftninger Hun fastslår at påsken uten tvil er en av høysesongene for forgiftninger. Inntak av sjokolade, druer og bolledeig til heving er de vanligste årsakene til at hunden blir syk.  – I påsken flyter det gjerne påskeegg og godteri rundt omkring. Det er folksomt og mange aktiviteter på hytta. Gjester på besøk er kanskje ikke vant til å tenke på å holde enkelte matvarer unna dyr, påpeker hun.

De vanligste henvendelsene gjelder hunder som får diaré og kaster opp. Og ofte vet ikke eierne alltid vet hva de har fått i seg.  Da er det viktig at folk kan fortelle om allmenntilstanden: Hva slags farge er det på slimhinnene, hundens pustefrekvens og puls, sier hun. Er hunden slapp, ustø og sikler? Skulle hunden være forgiftet, kan den blant annet få øyendråper hos veterinær som fremkaller oppkast. – Men det må helst gis to-tre, senest fem timer etter at de har spist noe de ikke tåler. Ellers er det for sent å kvitte seg med maten. Da må man bare vente og se, sier hun. Avhengig av hva den har fått i seg og hvor mye, kan man vente og se. Eller man må inn på klinikk for videre behandling. Å fremkalle oppkast hos hunden hjemme selv, for eksempel med salt, er ikke tilrådelig, mener hun.  – Da risikerer man at det blir saltforgiftning isteden. – Når skal man egentlig dra til veterinær hvis hunden har spist noe skummelt?

– Det kommer an på symptomene. Har du en hund som har oppkast, diaré eller er ustø og sikler, må du komme deg raskt til klinikken. 

Veterinæren sammen med eieren regner ut hva hunden kan tåle av det den har fått i seg, og om mengden overskrider giftige mengder.  – Vi forholder oss til våre tabeller. Verdiene som oppgis på nett av hva en hund tåler av giftstoffer i forhold til vekt, er ikke alltid til å stole på, sier hun. – Dette vil også variere hundene imellom, og med for eksempel hundens rase og alder.  Hva bør du tenke på? Mostues beste råd er å tenke forebyggende.

– Den mørke sjokoladen du nyter sammen med rødvin om kvelden, må ryddes bort – så ikke hunden setter den til livs morgenen etter. Mørk sjokolade har det høyeste innholdet av teobromin, som er giftig for hunder.  – Når alkohol er med i bildet, blir man generelt litt sløvere til å passe på. Og husk at det kan være langt fra hytta på fjellet ned til en dyreklinikk som kan hjelpe, sier hun. Tenk spesielt på unghundene, oppfordrer Mostue.  – De spiser jo ikke bare mat som er usunn for dem, men alt som lukter deilig og ekkelt står på menyen. Snus og tobakk, for eksempel, er en gjenganger. Og gjerne sokker og truser også. 

Hun ber folk være oppmerksomme: – Ligger hunden din mett og tilsynelatende fornøyd ved siden av en halvspist sjokoladeplate, drar du ikke på langtur.  Du prøver å få oversikt over hvor mye den har spist og ringer en veterinær for vurdering, sier hun.  – Hold øye med kjæledyret ditt inntil veterinær er kontaktet.  Den sukkerfrie faren Men ikke bare sjokolade og druer er farlig. Små mengder av sukkerfri tyggegummi og pastiller med søtningsstoffet xylitol kan være livstruende. – Det er kanskje ikke alle hundeeiere klar over, sier hun. – Denne formen for forgiftning kan være skummel fordi den både har en akuttfase og en sen fase. Det tar litt tid før symptomene viser seg, og hunden virker OK først. Selv har Mostue hatt flere hunder både i oppveksten og i voksen alder. Men nå holder hun seg til katter. Det er langt enklere hva forgiftninger angår. – De er kresne dyr, spiser bare fersk mat som nylig har hatt puls, og ikke det halvråtne og stinkende som hunder er så glad i, ler hun.
– Men påskeliljene holder jeg dem unna. De giftige bladene synes kattene det kan være godt å smake på.
Påsken er høysesong for hundeforgiftninger. Typiske giftstoffer er sjokolade, druer og hevende bolledeig.  Eiere bør være oppmerksomme på symptomer som oppkast, diaré, slapphet, ustøhet og sikling. Ved mistanke om forgiftning bør en veterinær kontaktes. Forebyggende tiltak som rydding av mat og søtsaker, samt økt oppsyn, anbefales for å hindre forgiftning. Hundens vekt, rase og aldring kan påvirke hvordan den tåler giftstoffer.